paragraph_text: Modeli su čovjekovo sredstvo pojednostavljivanja problema i njegova promatranja samo s gledišta bitnih za ciljeve analize. Objekt promatranja (npr. knjiga ) ima uvijek više obilježja od kojih u danom trenutku analize može biti dovoljan samo njihov manji broj (npr. samo naslov i inventarni broj). To su najvažnija obilježja potrebna u postupku pretraživanja i pronalaženja knjige u knjižnici ili pretraživanja unutar informacijskog sustava. Ostala obilježja, npr. boja knjige, format, broj stranica, autor nisu bitna (mogu se zanemariti) za takav postupak. Baze podataka mogu se organizirati na različite načine. Tri su najčešća i najrasprostranjenija modela baza podataka: hijerarhijski model podataka, mrežni model podataka i relacijski model podataka. Oni su se razvijali usporedno s rastom znanja korisnika i programera o uporabi sustava za upravljanje bazom podataka. Razlikuju se međusobno u troškovima primjene, brzini pristupa podacima, stupnju redundancije podataka, načinima zadovoljenja potreba korisnika za informacijama i sl.